
Gráftranszformációs keretrendszer adaptálása többmagos környezethez

Dolgozatomban a modellezésben használt gráftranszformációk lehetséges párhuzamosítását és az ez által elérhető teljesítménynövekedést vizsgálom. A modellvezérelt programozás esetén a modellek feldolgozásának egyik legnépszerűbb módja a gráftranszformáció. A gráftranszformáció gráfújraírási lépések sorozatából áll, ahol egy újraírási lépésben egy megadott modellmintát keresünk, ill. cserélünk le. Nagyobb modellek, és minták esetén a transzformáció időigénye ugrásszerűen megnő, ezért kulcskérdés, hogy hogyan lehetséges a gráftranszformációt optimalizálni, a mintaillesztést és a cserét felgyorsítani. Az egyik lehetséges irány a transzformáció műveletének, különösen a mintaillesztés fázisának párhuzamosítása. Figyelembe véve a napjainkban rendelkezésre álló számítógépek felépítését, természetszerűleg merül fel az ötlet, hogy vizsgáljuk meg egy gépen belül több processzormagon végzett konkurens futtatás lehetőségeket.
Dolgozatom célja ezen a területen végzett kutatásom részleteinek ismertetése. A dolgozatban az elméleti és technológiai háttér bemutatását követően ismertetem a transzformációk párhuzamos végrehajtásának lehetőségeit. A dolgozat nem korlátozódik a kidolgozott megoldás elméleti bemutatására, a gyakorlati megvalósítás részleteit is ismerteti. A megvalósítás során az AAIT tanszéken készült VMTS keretrendszert vettem alapul. A dolgozatom egy komplett esettanulmány bemutatását is tartalmazza, az esettanulmány egy népszerű videómegosztó oldal feltöltései közötti kapcsolatokon végez transzformációt. Az esettanulmányban szerepelnek a kidolgozott párhuzamosítási módszerek hatékonyságát igazoló konkrét mérési eredmények is.



